**ar fi trebuit**

*Mariana Fulger*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

să nu-ți dau trup de litere uneori, poezie

să ne balansăm amândouă

cum doi năuci pe o margine de clipă

cu un mănunchi întomnat

și o baghetă cu susan, rumenită numai jumătate

să privim la nori până la fix orice oră

apoi să desenăm infinitul pe asfalt

să nu ne știe nimeni decât astfel

să vrei să-ți cumpăr rochii frumoase și conduri

și să mă mir cât te-ai înălțat

și cum fiecare clipă e un tobogan

pe care ne-avântăm

nu contează că la celălalt capăt

e un tunel care ne întoarce

cum într-un vers cu o gară în care

trenul vine și pleacă mereu la și cinci

și cincisprezece

și nu-l prinzi pentru că timpul tău

e-o dreaptă deviată cu exact un vis

îmi prea ardeai însă în suflet

și ca orice părinte am vrut să știu cum arăți...

\_

Copyright Mariana Fulger